วิริยะฯไตรมาสแรกกำไรพุ่ง
ไตรมาสแรกประกันภัยรายใหญ่ 9 อันดับแรก กำไรเพิ่ม 5.56% วิริยะนำโด่ง เพิ่มขึ้นกว่า 1,200 ล้าน
1 มิ.ย. 2559

ไตรมาสแรกประกันภัยรายใหญ่ 9 อันดับแรก กำไรเพิ่ม 5.56% วิริยะนำโด่ง เพิ่มขึ้นกว่า 1,200 ล้าน
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า บริษัทที่มีส่วนแบ่งการตลาดสูง 9 อันดับแรก หรือประมาณ 60% ของทั้งระบบ รายงานว่าไตรมาสแรกปีนี้มีกำไรสุทธิรวม 3,173.31 ล้านบาท เพิ่มขึ้น 5.56% จากงวดเดียวกันของปีก่อนที่มีกำไรสุทธิ 3,006 ล้านบาท โดยบริษัท วิริยะประกันภัย มีกำไรสุทธิ 1,235.20 ล้านบาท เพิ่มขึ้นถึง 16.75% มีอัตราส่วนเงินกองทุนต่อเงินกองทุนที่ต้องดำรงตามกฎหมาย หรือคาร์เรโชว์ที่ 208.48%
นายสยม โรหิตเสถียร รองกรรมการผู้จัดการ บริษัท วิริยะประกันภัย กล่าวว่า กำไรสุทธิที่เพิ่มขึ้นเป็นผลมาจากกำไรจากการลงทุนและการรับประกันภัย โดยไตรมาส 2 ปีนี้จะพยายามรักษาความสามารถในการทำกำไรให้ได้ใกล้เคียงกับไตรมาสแรก
ทั้งนี้ บริษัทมีเบี้ยประกันภัยรถยนต์ 742.49 ล้านบาท เพิ่มขึ้น 1.95% มาจากการจองรถใหม่ในงานมอเตอร์โชว์ที่ผ่านมา ทำให้ได้งานประกันรถป้ายแดงมาจำนวนมาก และการเน้นบริการสินไหมที่รวดเร็วขึ้น ด้วยการเพิ่มเครื่องมือเทคโนโลยีให้พนักงานเคลมตามศูนย์ครอบคลุมทั่วประเทศ และสร้างมูลค่าเพิ่มให้กับลูกค้าเก่า ทำให้ลูกค้าเก่าต่ออายุกับบริษัทเพิ่มเป็น 72% จาก 70% ในสิ้นปี 2558 โดยมีเป้าหมายทั้งปีที่ 75%
สำหรับอีก 8 บริษัทนั้นบริษัทที่มีกำไรเพิ่มขึ้นคือ บริษัท ทิพยประกันภัย มีกำไรสุทธิ 441.42 ล้านบาท เพิ่มขึ้น 10.96% มีคาร์เรโชว์ 320.92% บริษัท โตเกียวมารีนประกันภัย (ประเทศไทย) มีกำไรสุทธิ 65.64 ล้านบาท เพิ่มขึ้น 274.01% ขณะที่บริษัท ประกันคุ้มภัย มีกำไรสุทธิ 56 ล้านบาท เท่ากับงวดเดียวกันของปีก่อน
สำหรับบริษัทที่มีกำไรสุทธิลดลงคือ บริษัท กรุงเทพประกันภัย มีกำไรสุทธิ 522.1 ล้านบาท ลดลง 16.28% บริษัท เมืองไทยประกันภัย มีกำไรสุทธิ 210 ล้านบาท ลดลง 11.76% บริษัท สินมั่นคงประกันภัย มีกำไรสุทธิ 235.18 ล้านบาท ลดลง 17.28% บริษัท อาคเนย์ ประกันภัย กำไรสุทธิ 156.77 ล้านบาท เพิ่มขึ้น 274.01% และบริษัท ธนชาตประกันภัย มีกำไรสุทธิ 251 ล้านบาท ลดลง 17.43% 
รายงานข่าวจากบริษัท กรุงเทพประกันภัย แจ้งว่าได้ร่วมกับบริษัท ทูพีทูซี (ประเทศไทย) เปิดบริการการชำระเบี้ยประกันภัยผ่านระบบ Mobile Payment ภายใต้แอพพลิเคชั่น “easyBills” ที่ลูกค้าสามารถมั่นใจได้ในความปลอดภัยที่ได้ระบบมาตรฐาน PCIDSS Level 1 ซึ่งเป็นความปลอดภัยในระดับสูงสุดและด้วยขั้นตอนที่ไม่ยุ่งยาก